
Sülysáp Város Önkormányzata Képviselő-testületének

2015. február 19-én tartandó munkaterv szerinti ülésére

7. napirendhez

Tárgy: Rendelettervezet a Sülysáp Környéki Szociális Társulás által biztosított személyes gondoskodást nyújtó alapellátásokról 

Tisztelt Képviselő-testület!
Amint arról már többször szó esett, a pénzbeli és természetbeni szociális ellátások rendszere 2015 márciusától jelentős mértékben átalakul. Az átalakulás érinti a települési önkormányzatok rendeletalkotási kötelezettségét is.

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 2015. március l-jén hatályba lépő 132. § (4) bekezdés g) pontja szerint felhatalmazást kap a települési önkormányzat, hogy rendeletben szabályozza a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait.

Az Szt. 134/E. §-a szerint a települési önkormányzat képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló rendeletét legkésőbb 2015. február 28-áig kell megalkotnia. Az önkormányzat a rendeletalkotási kötelezettségének korábbi rendelete módosításával, illetve új rendelet megalkotásával is eleget tehet.

2015. március l-jétől a lakásfenntartási támogatásra, adósságkezelési szolgáltatásra, méltányossági közgyógyellátásra, illetve a méltányossági ápolási díjra vonatkozó szabályozás hatályon kívül helyezésre kerül az Szt.-ből. Ettől az időponttól kezdődően - az átmeneti szabályokban foglaltak kivételével - ezen ellátások biztosítása ebben a formában az Szt. alapján nem lehetséges. 

Az önkormányzatok által biztosított ellátás neve 2015. március l-jétől egységesen települési támogatás lesz. E támogatás keretében az önkormányzatok az általuk támogatandónak ítélt, rendeletükben szabályozott élethelyzetekre nyújthatnak támogatást.

Az Szt. a települési támogatás keretében biztosítandó juttatások körét csak példálózóan sorolja fel. Települési támogatás keretében nyújtható támogatás különösen

a) a lakhatáshoz kapcsolódó rendszeres kiadások viseléséhez,

b) a 18. életévét betöltött tartósan beteg hozzátartozójának az ápolását, gondozását végző személy részére,

c) a gyógyszer-kiadások viseléséhez,

d) a lakhatási kiadásokhoz kapcsolódó hátralékot felhalmozó személyek részére.

Lehetőségük van tehát az önkormányzatoknak arra, hogy a korábbi lakásfenntartási támogatás, adósságkezelési szolgáltatás, méltányossági közgyógyellátás, illetve a méltányossági ápolási díj támogatási céljainak megfelelő ellátási formákat állapítsanak meg a települési támogatás keretein belül. Az Szt. ezen felsorolása nem taxatív jellegű, így települési támogatás a fenti célokon túl bármely más, az önkormányzat által támogatandónak ítélt élethelyzet esetén is nyújtható.

Az Szt. a települési támogatás jogosultsági feltételei tekintetében nem tartalmaz korlátozást, a rendeletalkotás során azonban az Szt. általános részében használt fogalmak (pl. jövedelem, vagyon, család, háztartás) alkalmazása során, azok meghatározásától nem lehet eltérni. Annak eldöntése, hogy az önkormányzat e támogatás keretében mely feltételek teljesülése esetén, milyen célokra, milyen összegű támogatást nyújt, teljes mértékben az önkormányzat mérlegelési jogkörébe tartozik.

Az Szt. által szabott egyetlen kötelezettség az, hogy a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani. A létfenntartást veszélyeztető élethelyzet, a létfenntartási gond meghatározása az önkormányzat jogosultsága, hasonlóan az ilyen helyzetekben nyújtandó támogatás összegének meghatározásához.

Az önkormányzatnak lehetősége van arra, hogy a települési támogatás több, akár valamennyi jogcíme tekintetében szabályozást alkosson. Tehát egy település rendelete egyszerre tartalmazhat szabályozást a lakhatáshoz, tartósan beteg hozzátartozó ápolásához, gyógyszerkiadások viseléséhez, a lakhatási kiadásokhoz kapcsolódó hátralékot felhalmozó személyek részére nyújtható támogatásra, valamint minden olyan további jogcímre, amelynek nyújtását a települési önkormányzat indokoltnak tartja.

A települési támogatás keretében nyújtható ellátások tekintetében az önkormányzat szabadon dönthet. Az Szt. alapján az önkormányzat egyetlen kötelezettsége, hogy a rendkívüli települési támogatást biztosítsa, e jogcím tekintetében tehát kötelező a rendeletalkotás, a többi jogcím tekintetében opcionális.

Az önkormányzat rendelete lehetőséget biztosíthat arra is, hogy ugyanazon személy ugyanarra az időszakra tekintettel több jogcímen részesülhessen települési támogatásban. Hozható ugyanakkor olyan szabályozás is, amely egyes ellátások párhuzamos biztosítását kizárja.

Az Szt. a települési támogatás jogosultsági feltételei tekintetében nem tartalmaz korlátozást. Annak eldöntése, hogy az önkormányzat e támogatás keretében mely feltételek teljesülése esetén, milyen célokra, milyen összegű támogatást nyújt, teljes mértékben az önkormányzat mérlegelési jogkörébe tartozik.

A jogosultsági feltételek meghatározásának korlátai, hogy:

a) azoknak kapcsolódniuk kell az ellátás céljához,

b) összhangban kell lenniük az Szt. általános szabályaival, illetve

c) nem ütközhetnek a hatályos magyar jogszabályokba. 
A jogosultsági feltételek tehát nem tartalmazhatnak valamely társadalmi csoport tekintetében hátrányos megkülönböztetést.

A települési támogatásra való jogosultság megállapításához az önkormányzat rendelete jövedelmi feltételek vizsgálatát írhatja elő. Jövedelmi feltételek meghatározása esetén azonban kizárólag az Szt. által meghatározott jövedelemfogalom alkalmazható. Az önkormányzat nem alkothat tehát például olyan szabályozást, amely szerint a családi pótlék az ellátásra való jogosultság megállapításakor nem tekintendő jövedelemnek.

A jövedelmi feltételek meghatározásakor eldöntendő fő kérdések:

a) jövedelemhatár mértéke (pl. az öregségi nyugdíjminimum 120%-a, 150%-a, 250%-a stb.);

b) esetlegesen eltérő jövedelemhatár meghatározása egyes speciális jogosulti körök tekintetében (pl. egyedül élők, gyermeküket egyedül nevelő személyek, fogyatékos, tartósan beteg személyek, stb.);

c) a jövedelemvizsgálat során figyelembe vett személyek körének meghatározása (pl. család vagy háztartás, vagy az önkormányzati rendeletben meghatározott, eltérő személyi kör). Fontos azonban, hogy amennyiben például az önkormányzat családi jövedelem alapján vizsgálja a jogosultságot, úgy a szabályozás nem térhet el az Szt. által alkalmazott családfogalomtól;

d) a jövedelemvizsgálat során figyelembe vett személyek beszámításának mértéke (pl. egy főre vagy egy fogyasztási egységre jutó jövedelem számítása);

e) fogyasztási egység alkalmazása esetén annak mértékének meghatározása (pl. első nagykorú személy arányszáma: 1,0; második nagykorú személy arányszáma: 0,9).

A települési támogatásra való jogosultság megállapításához az önkormányzat rendelete vagyoni feltételek vizsgálatát írhatja elő. Vagyoni feltételek meghatározása esetén azonban kizárólag az Szt. 4. § által meghatározott vagyon fogalom alkalmazható. Az önkormányzat nem alkothat tehát olyan szabályozást, amely szerint vagyonnak minősül az az ingatlan is, amelyben az érintett személy életvitelszerűen lakik.

A vagyoni feltételek meghatározásakor eldöntendő fő kérdés a vagyonvizsgálat során figyelembe vett személyek körének meghatározása (pl. család, háztartás, más személyi kör).

Az önkormányzat mérlegelése alapján egyéb jogosultsági feltételek is meghatározhatóak.

A támogatásra való jogosultság megállapítása esetén nyújtható azonos összegű támogatás valamennyi jogosult részére.  Alkothat azonban az önkormányzat olyan szabályozást, amely szerint a biztosított támogatás összegét valamilyen módon differenciálja. Az ellátás mértékének meghatározásakor az önkormányzat tekintettel lehet az alábbi tényezőkre:

a) a család/háztartás havi jövedelmének mértéke,

b) bizonyos kiadások havi költsége, hátralék mértéke, speciális élethelyzet (pl. gyermek születése, betegség, haláleset), stb. (az egyes ellátástípusoknál jellemző esetekre ellátásonként külön kitérünk).

A támogatás összegének meghatározásakor figyelemmel kell lenni arra, hogy az Szt. 45. § (7) bekezdése értelmében a települési önkormányzat rendeletében a havi rendszerességgel nyújtott települési támogatás - ide nem értve a lakhatási kiadásokhoz kapcsolódó hátralékot felhalmozó személyek részére nyújtott támogatást - havi összegét úgy kell szabályozni, hogy az nem haladhatja meg az öregségi nyugdíj mindenkori legkisebb összegét, azaz 2015-ben a 28 500 Ft-ot.

Javasolt továbbá egy minimumösszeg meghatározása is, annak érdekében, hogy a támogatás érdemi segítséget tudjon nyújtani.

A támogatás adható eseti jelleggel vagy meghatározott időszakra havi rendszerességgel. Eldöntendő kérdés, hogy az egyes támogatásokra való jogosultság megállapítására milyen időtartamra kerül sor (pl. határozott/ határozatlan idő). Határozott idejű ellátás esetén szükséges a konkrét időtartam (pl. egy év, két év) meghatározása is.

Az önkormányzat rendeletében szabályozhatja a határozatlan időtartamra megállapított jogosultság felülvizsgálatának rendjét.

Javasolt a jogosulatlanul és rosszhiszeműen igénybe vett ellátások megtérítésével kapcsolatos eljárás szabályozása (elengedés, csökkentés, részletfizetés lehetősége). A szabályozás megalkotásakor azonban tekintettel kell lenni az Szt. 17. §-ban foglaltakra.

Az alábbiakban az egyes támogatási formákhoz kapcsolódó szabályokat részletezzük, már – amint arra fentebb utaltam – a létfenntartás biztosítása érdekében nyújtott támogatáson túl egyiket sem kötelező megállapítani:

A lakhatáshoz kapcsolódó rendszeres kiadások viseléséhez nyújtott települési támogatás:

A támogatás feltételeként az önkormányzat rendelete előírhatja előrefizetős mérőóra felszerelésének kötelezettségét. 

A támogatás megállapításához kapcsolódóan javasolt annak meghatározása, hogy, milyen jellegű költségek (pl. villanyáram-, a víz- és gázfogyasztás, a távhőszolgáltatás, a csatornahasználat és szemétszállítás díjához, a lakbérhez vagy az albérleti díjhoz, a lakáscélú pénzintézeti kölcsön törlesztőrészletéhez, a közös költséghez, illetve a tüzelőanyag költségeihez) viseléséhez nyújtható támogatás.
A támogatás mértékének meghatározásánál figyelembe vehető például a tényleges lakásfenntartási költség, vagy a lakott lakás nagysága alapján előre rögzített, figyelembe vehető költség. Használható a támogatási összeg kiszámításánál az Szt.-ben a 2015. február 28-án a lakásfenntartási támogatás összegének kiszámításánál használt képlet is, azonban figyelemmel kell lenni arra, hogy a jogosultsági jövedelemhatár meghatározása befolyásolja a képlet működését.

A támogatás megállapításához kapcsolódóan javasolt annak megfontolása, hogy az ellátás biztosítására természetben kerüljön sor (pl. a szolgáltató részére történő folyósítással, előre fizetős mérőóra feltöltésével). A támogatás természetbeni nyújtása érdekében a szolgáltatókkal történő adatcserére vonatkozó adatvédelmi rendelkezéseket az Szt. továbbra is tartalmazza, továbbá az adatok továbbítására vonatkozó technikai szabályokat a végrehajtási rendelet tartalmazni fogja.

Fontos, hogy az Szt. 45. § (2) bekezdése szerint más jogszabály alkalmazásában a lakhatáshoz kapcsolódó rendszeres kiadások viseléséhez nyújtott települési támogatást lakásfenntartási támogatásnak kell tekinteni, így a lakásfenntartási támogatáshoz kapcsolódó kedvezmények ehhez a támogatáshoz is társulnak.

A 18. életévét betöltött tartósan beteg hozzátartozójának az ápolását, gondozását végző személy részére nyújtott települési támogatás:

Szabályozni szükséges, hogy ki minősül tartósan betegnek a települési támogatás
Vonatkozásában.

Szabályozni szükséges, hogy az ápoló milyen módon igazolja az ápolt személy tartósan beteg állapotát. Javasolt erre a célra háziorvosi igazolás benyújtásának előírása, és az igazolás kiadására szolgáló formanyomtatvány rendszeresítése. Kiindulópontként használható a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 5. számú melléklete.

A támogatás megállapításához kapcsolódóan javasolt annak meghatározása, hogy az ellátásra való jogosultság mely körülmények fennállta vagy bekövetkezte esetén nem állapítható meg/szüntetendő meg. A kizáró okok szabályozásánál alapul vehetőek az Szt. ápolási díjra vonatkozó szabályai is.

A gyógyszer-kiadások viseléséhez nyújtott települési támogatás

A normatív közgyógyellátás szabályaihoz hasonlóan lehetőség van arra, hogy az önkormányzat a támogatásra való jogosultságot a gyógyszerszükséglet bizonyos mértékéhez kösse, illetve a támogatás mértékét ennek függvényében határozza meg. Az ilyen jellegű szabályozás esetén eldöntendő, hogy csak gyógyszereket lehet figyelembe venni, vagy gyógyászati segédeszközöket is; csak a társadalombiztosítási támogatásba befogadott, vagy a nem támogatott gyógyszerek, illetve gyógyászati segédeszközök is figyelembe    vehetőek-e (a nem támogatott gyógyszerek szabadárasak, így az áruk gyógyszertáranként eltérő lehet).

Az Szt. közgyógyellátásra vonatkozó szabályai a gyógyszerköltség számításakor különbséget tesznek a háziorvos által rendelhető, valamint a csak a szakorvos által, illetve a szakorvosi javaslatra rendelhető gyógyszerek között. 6000 Ft feletti gyógyszerköltség csak az utóbbi kategóriába tartozó gyógyszerek alapján vehető figyelembe. Hasonló jellegű szabályozás a települési támogatás kapcsán is alkalmazható (ilyen típusú szabályozás esetén figyelemmel kell lenni arra, hogy a gyógyszerköltség igazolása elkülöníthető módon tartalmazza a rendelhetőségre vonatkozó adatokat).

Értékhatár meghatározása (pl. a kérelmező havi gyógyszerkiadása/gyógyító ellátásának költsége eléri az öregségi nyugdíj mindenkori legkisebb összegének bizonyos százalékát, esetleg a jövedelmének bizonyos hányadát) szükséges.
Javasolt az igazolásra vonatkozó formanyomtatványt rendszeresíteni.

Előírható háziorvosi igazolás csatolása, vagy a háziorvos által a gyógyszer/gyógyászati segédeszköz-szükségletről kiállított igazolás alapján a gyógyszertári igazolás csatolása.   Tájékoztatásul jelezzük, hogy az Országos Egészségbiztosítási Pénztár internetes oldalán található gyógyszerkereső tartalmazza a társadalombiztosítási támogatásba befogadott gyógyszerek térítési díját.

A lakhatási kiadásokhoz kapcsolódó hátralékot felhalmozó személyek részére nyújtott támogatás
A támogatás megállapításához kapcsolódóan javasolt annak meghatározása, hogy milyen mértékű és jellegű hátralék esetén biztosítható a támogatás.

A felhalmozott hátralékhoz kapcsolódó feltételek meghatározásakor eldöntendő fő kérdések: 

a) Felhalmozott hátralék mértékének meghatározása (pl. az adósság meghaladja az 50 ezer forintot, vagy a fennálló tartozás legalább hat havi)

b) Azon adósságok körének meghatározása, amelyek felhalmozott hátraléknak tekintendőek az ellátásra való jogosultság megállapításakor (pl. közüzemi díjtartozás, közösköltség-hátralék, lakbérhátralék, lakáscélú kölcsönszerződésből eredő hátralék stb.)

A támogatás feltételeként az önkormányzat rendelete előírhatja előrefizetős mérőóra felszerelésének kötelezettségét.

A támogatás megállapításához kapcsolódóan javasolt annak megfontolása, hogy az ellátás biztosítására természetben kerüljön sor (pl. a hátralékkal érintett szolgáltató részére történő folyósítással, előre fizetős mérőóra feltöltésével).

A támogatás megállapításához kapcsolódóan javasolt annak megfontolása, hogy a támogatás mellett, a hátralékot felhalmozó személy háztartás-gazdálkodásának elősegítése, a további hátralékok felhalmozásának megelőzése érdekében adósságkezelési tanácsadást is biztosított legyen, amennyiben ennek feltételei a településen rendelkezésre állnak. Javasolt továbbá annak szabályozása is, hogy a hátralék felhalmozódásának megelőzése érdekében a jogosultak részére a lakhatáshoz kapcsolódó rendszeres kiadások viseléséhez nyújtott támogatás is biztosított legyen.

A támogatásban való részesülés egyéb feltételei: amennyiben a támogatáshoz együttműködési kötelezettség, szolgáltatási elem is kapcsolódik, szabályozni szükséges a jogosult kötelezettségeit, és a kötelezettség nem teljesítésének következményeit (pl. a támogatásból való bizonyos időre való kizárás).
Rendkívüli települési támogatás
Az Szt. 45. § (3) bekezdés szerint a képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani.

A rendkívüli települési támogatásra való jogosultsági feltételek meghatározása során tehát tekintettel kell lennie az önkormányzatnak arra, hogy a támogatás megítélése bizonyos esetekben soron kívüli eljárást igényel, illetve nem várt események (pl. betegség, halál, természeti katasztrófa) esetén olyan személyek is létfenntartást veszélyeztető rendkívüli élethelyzetbe kerülhetnek, akik egyébként jövedelmi/vagyoni viszonyaik alapján nem tekintendők rászorulónak. E krízishelyzetekben azonban az önkormányzat köteles részükre is támogatást nyújtani.

Az Szt. 45. § (4) bekezdése szerint rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

Az Szt. tehát csak példálózó jelleggel sorolja fel, hogy mely célokra biztosítandó rendkívüli települési támogatás. Az önkormányzati rendeleti szabályozás megalkotáskor javasolt figyelemmel lenni arra, hogy az Szt. által megfogalmazott támogatási célokra a rendelet alapján biztosítható legyen az ellátás.

A rendkívüli települési támogatás esetében dönthet az önkormányzat a természetbeni támogatási forma biztosításáról, javasolt azonban, hogy bizonyos — természetbeni támogatással nem kezelhető - krízishelyzetek esetében a pénzbeli ellátási forma is elérhető legyen.

A képviselő-testület dönthet akként, hogy a rendkívüli települési támogatást pénzügyi szolgáltatási tevékenységnek nem minősülő kamatmentes kölcsön formájában is nyújtja.

A települési támogatás keretében az önkormányzat a felsorolt jogcímeken kívül is megállapíthat ellátástípust, hiszen az Szt. 45. § (1) bekezdése csak példálózó jelleggel sorolja fel a támogatási célokat.

Ezen felül az Szt. 26. §-a alapján a települési önkormányzat képviselő-testülete a hatáskörébe tartozó pénzbeli ellátásokat kiegészítheti, és a szociálisan rászorultak részére - a rendeletében meghatározott módon és feltételek szerint - más pénzbeli támogatásokat is megállapíthat.
Mindezek figyelembe vételével elkészítettük az új rendelettervezetet, amely rendszeres ellátásként települési lakásfenntartási támogatást és települési létfenntartási támogatást, eseti támogatásként pedig települési krízistámogatást és települési temetési kölcsönt tartalmaz, de természetesen még lehetőség van ennek módosítására bármilyen irányban.

Kérem az előterjesztés szíves megtárgyalását, és a rendelet elfogadását.

Sülysáp, 2015. február 14.

Horinka László s.k.


polgármester
� Ezen kedvezmények közül kiemelendő az előrefizető mérőhöz való jog. A villamos energiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007. (X. 19.) Korm. rendelet 30. § (1) bekezdése, valamint a földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet 56. § (1) bekezdése szerint a lakásfenntartási támogatásban részesülő személy védendő fogyasztónak minősül, tehát a lakhatási célra nyújtott települési támogatásban részesülő személy is védendő fogyasztó.


A védendő fogyasztókat - egyéb kedvezmények mellett - megilleti az előre fizető mérőhöz való jog, számukra az térítésmentesen kerül felszerelésre. Az előre fizető mérő a kártyás mobiltelefonokhoz hasonlóan működik. A felhasználni kívánt energiáért előre kell fizetni, és a fogyasztó csak a kifizetett energiamennyiséget tudja felhasználni. Az előrefizető mérő a lakhatás biztonságát szolgáló fontos eszköz, hiszen általa a fizetési hátralék felhalmozódása megakadályozható.

